Hákon EA mun fara í loðnuleitina . Myndin er tekin í Bolungarvíkurhöfn , Mynd / Bæjarins besta . Uppsjávarveiðiskipin Hákon EA og Bjarni Ólafsson AK fara í loðnuleitina í næstu viku ásamt hafrannsóknaskipinu Árna Friðrikssyni og önnur skip verða til taks síðar . Ætlunin er að ná mælingu í janúar og aftur í fyrri hluta febrúar og verða niðurstöður þeirra notaðar til grundvallar fyrir fiskveiðráðgjöf vetrarvertíðarinnar , að því er fram kemur í frétt frá Hafrannsóknastofnun . „ Í febrúar verða einnig tvö veiðiskip með Árna Friðrikssyni í mælingum . Eins og gefur að skilja stjórnast gangur mælinga af veðrum og vindum á þessum árstíma sem og dreifingu loðnu . Því er ómögulegt að segja til um hvenær fyrstu niðurstöður munu liggja fyrir , “ segir stofnunin . Óvissa hefur verið um þátttöku útgerða í leitinni en í fyrradag tókst samkomulag milli Hafrannsóknastofnunar og Samtaka fyrirtækja í sjávarútvegi sem felur í sér að útgerðir uppsjávarskipa leggja til skip í samtals 30 daga , tvö skip í senn með það fyrir augum að ná tveimur góðum mælingum . Hafrannsóknaskipið Árni Friðriksson verður forystuskip loðnuleitarinnar . Mynd / Stöð 2. „ Hafrannsóknastofnun stýrir leitinni og mælingum . Kostnaður útgerðanna sem af þessu hlýst er um 60 milljónir króna og leggur Hafrannsóknastofnun fram 30 milljónir . Ráðherra og ráðuneyti styðja þetta samkomulag , “ segir stofnunin . „ Hafrannsóknastofnun hefur ótvírætt hlutverk að stunda stofnmælingar á loðnu líkt og á öðrum nytjastofnum og á grunni þeirra að veita stjórnvöldum ráðgjöf um veiðar úr þeim . Það var mat Hafrannsóknastofnunar að þörf væri á að fá tvö skip í tvær mælingar frá útgerðinni auk rannsóknarskipsins Árna Friðrikssonar , “ segir ennfremur . Fram kemur að rannsóknarskipið Bjarni Sæmundsson sé á leið í slipp með bilaða vél . Þar að auki sé Bjarni óhentugur í loðnuleit vegna smæðar sinnar og þess utan ekki með fellikjöl . Því sé hann fljótt sleginn út í bergmálsmælingum ef eitthvað sé að veðri og sjólagi . Hér má sjá frétt Stöðvar 2 í gær um loðnuleitina : Loðnubresturinn er gríðarlegt áfall fyrir bæjarsjóði sveitarfélaga á Austfjörðum . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .